CELEX: 62012TN0564
Language: el
Date: 2012-12-26 00:00:00
Title: Υπόθεση T-564/12: Προσφυγή της 26ης Δεκεμβρίου 2012 — Ministry of Energy of Iran κατά Συμβουλίου

23.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/21
            
         Προσφυγή της 26ης Δεκεμβρίου 2012 — Ministry of Energy of Iran κατά Συμβουλίου
   (Υπόθεση T-564/12)
   2013/C 55/38
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ministry of Energy of Iran [Υπουργείο Ενέργειας του Ιράν] (Τεχεράνη, Ιράν) (εκπρόσωπος: M. Lester, Barrister)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012 (1), και τον εκτελεστικό κανονισμό (ΕΕ) 945/2012 του Συμβουλίου, της 15ης Οκτωβρίου 2012 (2), κατά το μέτρο που αφορούν το προσφεύγον·
            
         
               —
            
            
               να καταδικάσει το καθού στα δικαστικά έξοδα του προσφεύγοντος.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής το προσφεύγον προβάλλει τέσσερις λόγους.
   
               1)
            
            
               Με τον πρώτο λόγο προβάλλεται ότι δεν συντρέχει κανένα από τα νόμιμα κριτήρια για την καταχώριση του προσφεύγοντος στους οικείους καταλόγους, ότι το Συμβούλιο υπέπεσε σε πρόδηλη πλάνη κρίνοντας ότι συνέτρεχε οποιοδήποτε από τα κριτήρια καταχωρίσεως στους οικείους καταλόγους και ότι η καταχώριση αυτή οφείλεται σε πρόδηλη πλάνη περί τα πράγματα.
            
         
               2)
            
            
               Με τον δεύτερο λόγο υποστηρίζεται ότι το Συμβούλιο δεν αιτιολόγησε δεόντως ή επαρκώς την απόφασή του να καταχωρίσει το προσφεύγον στους καταλόγους των προσβαλλομένων πράξεων.
            
         
               3)
            
            
               Με τον τρίτο λόγο προβάλλεται ότι το Συμβούλιο δεν διασφάλισε, αφενός, το δικαίωμα άμυνας του προσφεύγοντος και, αφετέρου, το δικαίωμά του σε αποτελεσματική δικαστική προστασία.
            
         
               4)
            
            
               Με τον τέταρτο λόγο υποστηρίζεται ότι με την απόφασή του να καταχωρίσει το προσφεύγον στους οικείους καταλόγους, το Συμβούλιο προσέβαλε, αδικαιολόγητα και κατά τρόπο αντίθετο προς την αρχή της αναλογικότητας, τα θεμελιώδη δικαιώματα του προσφεύγοντος, συμπεριλαμβανομένου του δικαιώματος προστασίας της περιουσίας του, των δραστηριοτήτων του και της φήμης του.
            
         
      (1)  Απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ 2012 L 282, σ. 58).
   
      (2)  Εκτελεστικός κανονισμός (ΕΕ) 945/2012 του Συμβουλίου, της 15ης Οκτωβρίου 2012, για την εφαρμογή του κανονισμού (ΕΕ) 267/2012 σχετικά με περιοριστικά μέτρα κατά του Ιράν (ΕΕ 2012 L 282, σ. 16).